Ekonomio di Bolivia

Bolivia esas un ek la maxim povra landi de Latin-Amerika, e la 93ma maxim granda ekonomio de la mondo. Tamen, la lando esas richa en naturala resursi, qui explotacesas de la kolonial epoko, exemple arjento. Lua recenta ekonomiala kresko eventis pro exportaci di naturala gaso a lua vicini, Brazilia ed Arjentinia. Brazilia ed Arjentinia reprezentas cirkume 1/4 de la tota komerco di la lando.

Depos la yari 1970a, Bolivia subisis multa periodi kun alta inflaciono, exemple en 1985, kande l'inflaciego atingis plu kam 20.000%. Ekonomiala reformi diminutis inflaciono a singla cifro dum la yari 1990a. Pos 1987, la valuto di Bolivia nominesas Boliviano, qua remplasis l'olima peso. De 2010 til 2014, l'alta preci di prima materii produktita en la lando posibligis la lando havar ekonomial ecesaji di 6,8% en 2013, e 5,4% en 2014. De 2006 til 2019, dum la prezidanteso di Evo Morales, la TNP po persono duopleskis, e la quanto di individui qui vivis sub povreso-lineo diminutis de 38% til 18%. Gini-indexo anke diminutis de 0,600 til 0,446. Segun l'Instituto Boliviana pri Extera Komerco, en oktobro 2021 la lando havis la min granda inflaciono akumulita. Tamen, dum la fino di 2024, la lando havis la maxim granda procento di inflaciono de la regiono meze granda ekonomiala krizo.

Nun, kokao esas la precipua agrokultivala produkturo di la lando. Bolivia esas la 3ma maxim granda produktero di kokao e kokaino, dop Kolumbia e Peru. On kalkulis ke en 2007 existis 29.500 hektari di plantacerii di kokao en Bolivia. Depos 2001, la precipua kultivo legala por exportaco esas soyo. La lando anke exportacas kotono, kafeo e sukrokano.

Referi

Kategorio:Bolivia
Bolivia